Document ID: 32004R1827

KOMMISSIONENS FORORDNING (EF) Nr. 1827/2004
af 19. oktober 2004
om fastsættelse af udbyttet af oliven og olivenolie for produktionsåret 2003/04
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), særlig artikel 5, stk. 11,
under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer (2), særlig artikel 19, stk. 2, første led, og
ud fra følgende betragtninger:
(1)
I henhold til artikel 18 i forordning (EØF) nr. 2261/84 fastsættes det udbytte af oliven og olivenolie, der er omhandlet i artikel 5, stk. 7, i forordning nr. 136/66/EØF, pr. homogent produktionsområde på grundlag af oplysninger fra producentmedlemsstaterne. Produktionsområderne er afgrænset ved Kommissionens forordning (EF) nr. 2138/97 (3). Udbyttet bør fastsættes på grundlag af de oplysninger, der er modtaget.
(2)
I artikel 6 i Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2004/05 (4) er der fastsat en metode til skøn over udbytterne i de homogene produktionsområder, hvor der tages hensyn til de samlede resultater, der er opnået statistisk på grundlag af stikprøver i de største regionale produktionsområder.
(3)
For Frankrig opnås de statistiske resultater i betragtning af landets beskedne produktion ud fra et enkelt regionalt produktionsområde og en lille stikprøve, der ikke gør det muligt at opnå en tilstrækkelig nøjagtighed på nationalt plan. Justeringen af udbytterne i de homogene produktionsområder ud fra de statistiske resultater som fastsat i artikel 6 i forordning (EF) nr. 2366/98 fører til klart modstridende værdier for produktionsåret 2003/04. Udbytterne i Frankrigs homogene produktionsområder bør derfor fastsættes, uden at den pågældende justering foretages.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
Udbyttet af oliven og olivenolie for produktionsåret 2003/04 er fastsat i bilaget.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. november 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. oktober 2004.

Labels: 17
6